Document ID: 32003R0951

Κανονισμός (ΕΚ) αριθ. 951/2003 της Επιτροπής
της 28ης Μαΐου 2003
για παρέκκλιση από τον κανονισμό (ΕΚ) αριθ. 174/1999 για τον καθορισμό των ειδικών λεπτομερειών εφαρμογής του κανονισμού (ΕOΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων και από τον κανονισμό (ΕΚ) αριθ. 800/1999 για τις κοινές λεπτομέρειες εφαρμογής του καθεστώτος πιστοποιητικών εξαγωγής για τα γεωργικά προϊόντα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 509/2002 της Επιτροπής(2), και ιδίως το άρθρο 26 παράγραφος 3 και το άρθρο 31 παράγραφος 14,
Εκτιμώντας τα ακόλουθα:
(1) Από τη συνεχή αύξηση των εξαγωγών τυριών προς την Κροατία υπάρχει κίνδυνος να αποσταθεροποιηθεί η αγορά της χώρας αυτής. Πρέπει, συνεπώς, να ληφθούν εμπορικά μέτρα για να εξασφαλιστούν κανονικά ρεύματα συναλλαγών.
(2) Για να περιοριστούν οι αιτήσεις πιστοποιητικών εξαγωγής, πρέπει να συντομευθεί εφεξής η διάρκεια ισχύος των σχετικών πιστοποιητικών για την εξαγωγή προς την Κροατία από την 1η Ιουνίου 2003, παρεκκλίνοντας από το άρθρο 6 στοιχείο γ) του κανονισμού (ΕΚ) αριθ. 174/1999 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 833/2003(4).
(3) Για να εμποδιστεί εκτροπή του εμπορίου, πρέπει να επεκταθεί το μέτρο αυτό στις άλλες χώρες που ανήκουν στην ίδια ζώνη προορισμού. Πρέπει επίσης να ληφθούν τα αναγκαία μέτρα για να αποφευχθεί τα πιστοποιητικά που εκδόθηκαν για άλλες χώρες που ανήκουν σε αυτή τη ζώνη προορισμού, να χρησιμοποιηθούν για την εξαγωγή προς την Κροατία πέραν της 1ης Ιουνίου 2003, παρεκκλίνοντας από το άρθρο 18 παράγραφος 3 του κανονισμού (ΕΚ) αριθ. 800/1999 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 444/2003(6).
(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Κατά παρέκκλιση από το άρθρο 6 στοιχείο γ), του κανονισμού (ΕΚ) αριθ. 174/1999, η διάρκεια ισχύος των πιστοποιητικών εξαγωγής με προκαθορισμό της επιστροφής, που ζητούνται από την 1η Ιουνίου 2003, για τα προϊόντα που υπάγονται στον κωδικό ΣΟ 0406 με κοινό προορισμό τη ζώνη I που ορίζεται στο άρθρο 15 παράγραφος 3 πρώτη περίπτωση του εν λόγω κανονισμού, λήγει στο τέλος του μηνός που έπεται του μηνός εκδόσεώς τους.
Άρθρο 2
Κατά παρέκκλιση από το άρθρο 18 παράγραφος 3 του κανονισμού (ΕΚ) αριθ. 800/1999, δεν πληρώνεται καμία επιστροφή για τα πιστοποιητικά που χρησιμοποιούνται από την 1η Ιουνίου 2003 για εξαγωγές προς την Κροατία και τα οποία αναφέρουν στη θέση 7 προορισμό άλλο από την χώρα αυτή.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιουνίου 2003.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Μαΐου 2003.

Labels: 3
17